ANC-segsman skryf ope brief oor Swart MaandagZizi Kodwa. Foto: ANA Zizi Kodwa, die ANC se woordvoerder, het in ŉ ope brief aan die organiseerders van verlede week se Swart Maandag-optog gesê hy glo hul pogings om die vlaag plaasmoorde te bestry is eg ondanks sekere mense wat “die geleentheid vir hul eie eng belange gekaap het”. Kodwa loof die organiseerders in die brief en sê hul liefde vir die land was implisiet in hul optrede. “Julle verbintenis tot die nuwe Suid-Afrika was tasbaar en is prysenswaardig.” Volgens hom was die stryd teen apartheid en ongeregtigheid nooit ŉ stryd van swart mense teen wit mense nie. Kodwa het gesê hoewel Suid-Afrikaners uiteenlopende politieke oortuigings het, is hy trots op sy bevrydingsbeweging [die ANC] wie se ideologiese ingesteldheid volgens hom nog altyd berus op die beginsel dat Suid-Afrika behoort aan almal wat daarin woon, swart en wit. “Wit landgenote het tydens ons bevrydingstryd saam met swart mense geveg en deel dus krediet vir die bevryding van Suid-Afrika. Ons pynlike en gedeelde geskiedenis wat geen rassegrense ken nie moet vir ons as grondslag dien om die demoon van rassisme in al sy manifestasies te verwerp en om ons gemeenskaplike verantwoordelikheid om ŉ nasiestaat te bou wat werklik in vrede met homself is, te omhels.” Die Solidariteit Beweging het ’n bewusmakingsaksie teen plaasmoorde by die Voortrekkermonument in Pretoria gehou (31 Oktober 2017). Foto: Reint Dykema Kodwa het gesê die land se geskiedenis is besaai met talle verhale van moedigheid deur ons wit landgenote teen rasse-onderdrukking, wat die heldhaftige rol van organisasies soos die Black Sash en vele ander insluit. “Ek nooi julle en alle jong wit Afrikaners uit om hierdie geskiedenis, wat simbolies van ons gemeenskaplike lot is, te omhels en nie toe te laat dat julle as kanonvoer gebruik word deur diegene wat die heldhaftige pogings van daardie geslagte Afrikaners wat teen apartheid opgestaan het wil ondermyn nie.” Kodwa het gesê jong wit Afrikaners kan onrustig raak om rede van ŉ ware besorgdheid wat almal raak, naamlik misdaad en plaasmoorde. “Dit is om dié rede dat ons mekaar oor die rasseskeiding moet vind en ons kollektiewe verantwoordelikheid moet erken om veiliger gemeenskappe op die plase te bou. Daar was al verskriklike stories van brutale moorde van boere sowel as plaaswerkers.” Hy het gesê daar kan geen regverdiging hiervoor wees nie, ongeag die ras van die slagoffers. Volgens Kodwa is ŉ opregte bekommernis oor plaasmoorde oorskadu deur rassepolarisasie en ŉ blatante vertoning van dwepery. “Die openbare vertoning van die apartheidsvlag roep pynlike herinneringe op vir die swart meerderheid en het geen plek in ons demokratiese samelewing nie. Die vlag se vertoning as ŉ simbool van nasiekap moet deur swart sowel as wit verwerp word met die minagting wat dit verdien.” Kodwa het gesê misdaad ken geen rassegrense nie. “Dit is ŉ kanker wat ŉ kollektiewe poging deur alle Suid-Afrikaners verg om dit te ontwortel en misdadigers aan die pen te laat ry. Julle het die voorlopige stappe gedoen deur te sê genoeg is genoeg. So kom ons bou nou ŉ nierassige-front om oorlog teen misdaad te verklaar en eers dan sal ons suksesvol wees.” Kodwa het die brief afgesluit met dié woorde: “Nooi my volgende keer asseblief vir pap en vleis.” Lees Kodwa se volledige brief op Maroela Media hier.